Mamamili Wangka Julyjujanu 

1 Julyjuminyirri Mamalu Mangunyju palyarnu 
ngarnka, parnalurrju Julyjujanu 1:1-2:3 

Karrpu kuju nyinangu Julyjujanu 1 :l-5 
Julyjuminyirri Mamalu Mangunyju palyarnu ngarnka, 
parnalurrju. Palunyangka pama nyinapayi puurra, 
murltuminyirri. Kalyuwiyaju ngarripayi. Mungalulu 
jutumu kalyungka. Kurrurnpa Kunyjunyu Mamamili 
parra yankupayi wangalyuru, ngarnawarra kalyungka. 
Palunyangka Mama Mangunypa wangkangu. Wajamu 
palulu, "Rantala!" Kayila rantamuka raayanu. Jampa 
Mamalu nyangu rantanyja, pukurlarringura. 
Palunyajanupulanya lalapungu rantanyjakamu munga. 
Palunyajanu Mamalu yinijunu rantanyja "karrpu". Kayila 
yinijunu munga "mungajarra". Yuu. Rukarringu. Kuju 
karrpu pakirringu. Yungunpakamu. 

Karrpu kujupangka ngarnka yutirringu 

Julyjujanu 1 :6-8 
Kalyu ngarripayi palparri, kalyuwapayi. Palunyajanu 
Mamalu wajarnu "Yutirriwa ngarnka! Kalyu lalapuwa!" 
Jilanyangulyu Mamalu palyarnu ngarnka. 
Palunyajanupulanya ngarnkalu lalapungu kalyu. Kalyu 
karlkinpa ngarringu ngarnawarra munkarra. Karlkinpa 
kalyu ngarripayi kaninyjarra. Palunyajanu Mamalu 
yinijunu kalyu ngarnawarra "ngarnka". Yuu. Palunyajanu 
rukarringu. Kujupa karrpu pakirringu. Yungunpakamu. 



2 Julyjujanu 1 

Karrpu kujupa parna yutirringu, warta pakara 
wanarnu Julyjujanu 1 :9-13 

Palunyangkara Mamalu wajarnu kalyuku, "Wayila 
kujukarti, kujungkarrirakun!" Kayilara wajarnu parnaku, 
"Miralarri!" Palunyajanu yiltangulyu parna yutirringu. 
Palunyajanu Mamalu yinijunu parna "parna". Kayila 
yinijunu kalyunga kujungkarrinyjanga "kujungurru". 
Palunyajanu Mamalu parra nyanguka pukurlarringu. 
Kayila wajarnu, "Kunyjunyuminyirri!" Palunyajanu 
Mamalu wajarnu, "Pakalaya wartakaja pamajanu 
nyaamirrimirri! Karlkinyurra pakalku wartakaja 
wilykiwintikaja yungkalpintiwintikaja. Karlkinyurra 
pakalku wartakaja mirrkawintikaja." 

Palunyangka yiltangulyu. Parnajanuya wartakaja 
pakara wanamu nyaamirrimirri. Pakamuya wartakaja 
wilykiwintikaja yungkalpintiwintikaja. Ngapiyuruya 
paruyuru, yuwinyjiyuru. Jampa wilyki parujanu 
wartajanu punkara kurrungu parnangka, wartayila paru 
pakamu. Mirta kujupa warta, paki, parungulyu. Jilanyaya 
yulupirti nyinani wartakaja wilykiwintikaja. Yuu. 
Witukaya pakamu wartakaja mirrkawintikaja. 
Ngapiyumya wamurlayuru, jawirliyuru. Ngaakajaluya 
mirrkakajalu kanyimi wilyki ngururrpa. Jampa wilyki 
wamurlajanu mirrkajanu punkara kurrungu pamangka, 
wartayila wamurla pakamu. Mirta kujupa warta, paki, 
wamurlangulyu. Jilanyaya yulupirti nyinani wartakaja, 
mirrkawintikaja. Yuu. 

Palunyajanu Mamalu parra nyanguka pukurlarringu. 
Kayila wajarnu, "Kunyjunyuminyirri!" Yuu. Palunyajanu 
rukarringu kujupa karrpu pakirringu. Yungunpakamu. 

Karrpu kujupa jirntukamu wirlarra yutirringu 

Julyjujanu 1 : 14-1 9 
Palunyajanu Mamalu wajarnu, "Jirntu, yutirriwa 

ngarnkangka! Wirlarra, 
yutirriwa ngarnkangka! 
Kurtalyakaja, yutirriwaya 
ngarnkangka!" Kayilara 
wajarnu jimtuku, 
"Nyinaran 
karrpupintiwiyaju." 
Waj amuj anampa 
wirlarrakukamu 
kurtalyakajaku, 
"Nyinaranyurramungajairapintikajawiyaju. 
Nyinakunyurra ngarnkapintikaja ngarnkangka 
wulungulyu. Jampanyurranyaya nyaku martukajalu 
ngarnkapintikaja, kulilkuya: karrpu, mungajarra, 
wantajarra, yalijarra. Jilanyaya kulilku. Yuu. 
Nyinakunyurra ngarnkangka. Kanyurra parra pirrpalku 
pamakarti." Palunyajanu yiltangulyu. Yutirriraya parra 
pirrpamu pamakarti. 

Yuu. Mamalupulanya ngapimu jirntukamu wirlarra. 
Kujarrangulyupula maju kujarra. Majujaranga palulu 
ngapimu junu, rantalkuraku, karrpungkawiyaju. 
Kujupajaranga julijaranga palulu ngapimu junu, 
rantalkuraku mungangkawiyaju. Kajananya Mamalu 
ngapimu junu kurtalyakaja ngarnkawana. Yuu. 
Mamalujananya yarnnga junu ngarnkangka, parra 
pirrpalkurakuya pamakarti. Jimtunga karrpupinti. Parra 
pirrparni pamakarti karrpukurluwiyaju. Wirlarrakamuya 
kurtalyakaja mungajarrapintikaja. Parra pirrpamiya 
pamakarti mungangkawiyaju. Jampajananya Mamalu 
nyangu, pukurlarringujanampa. Wajamuyila, 
"Kunyjunyuminyiniya!" Yuu. Palunyajanu mkarringu. 
Kujupa karrpu pakirringu. Yungunpakamu. 

Karrpu kujupa kuka kalyukarrayijakamu turru 
yutirringu Julyjujanu 1 :20-23 

Palunyajanu Mamalu wajarnu, "Kalyukarrayijakaja, 
yutirriwaya kalyungka! Yarnngakuyarraya yutirriwa!" 
Kayila wajarnu, "Turrukaja, yutirriwaya! Kay a parra 
parrpakala ngarnawarra!" Yuu. Yiltangulyu. 
Mamalujananya Mangunyju ngapirnu kalyukarrayijakaja, 
nyaarnirrirnirri, majukamu juku. Mirtajananya 
kujunkujun ngapirnu. Paki. Yarnngangulyujananya 
ngapirnu. Kajananya ngapirnu turrukaja nyaarnirrirnirri. 
Jampajananya Mamalu Mangunyju nyangu, 
pukurlarringujanampa. Wajamuyila, 
"Kunyjunyuminy ini ! " 

Palunyangkajanampa Mamalu Mangunyju wajarnu, 
"Ngampurrkanyinmalpamanyurranya/'Kajanampa 
wajarnu kalyukarrayijakajaku, "Wululuya 
nyukapungama. Japukajajananyanyurra kanyinmalpa. 
Kanyurra yarnngarriku wanalku kalyungka. Yuu. 
Nyinakunyurra kujungurrungka, karruwanalurrju." 
Kajanampa Mamalu Mangunyju wajarnu turrukajaku, 
"Wululuya nyukapungama! Kanyurra yarnngarriku 
wanalku." Yuu. Palunyajanu rukarringu. Kujupa karrpu 
pakirringu. Yungunpakamu. 

Karrpu kujupa kuka parnawanaya yutirringu, ka 
martu ngapirnu Julyjujanu 1 :24-31 

Palunyajanu Mamalu wajarnu, "Kukakaja, 
miralarriwaya! Yarnngakuyarraya yutirriwa! 
Nyaamirrimirrinyurra nyinaku parnawana." 
Palunyangkaya yiltangulyu kukakaja yutirringu. 
Mamalujananya ngapirnu kukakaja pumujanukaja. 
Nyaamirrimirriya nyinapayi pumuwana. Kajananya 
ngapirnu kukakaja paatikijanukaja. Nyaamirrimirriya 
nyinapayi paatikiwana. Yuu. Mamalujananya ngapirnu 



kuwiyikaja nyaarnirrirnirri. Jampajananya Mamalu 
nyangu kukakaja yarnnga, pukurlarringujanampa. 
Wajamuyila, "Kunyjunyuminy irri!" 

Palunyajanu Mamalu wajarnu, "Karu, 
ngapilkuramajananya martukaja. Ngayuyumya nyinaku. 
Kajanampaya nyinaku maaja ngaangka pamangka. 
Maajajanampaya nyinaku kalyukarrayijaku. 
Kajanampaya nyinaku maaja turrukajaku. 
Maajajanampaya nyinaku kuwiyikajaku yamngaku. Yuu. 
Maajajanampaya nyinaku." Jilanyangulyu wajarnu 
Mamalu. Palunyajanupulanya Mamalu ngapirnu martu 
kujarra. Yuu. Ngapimupulanya yimakamu wanti. 
Mamalupulanya ngapirnu palunyayuru kujarra 
walyjayuru kujarra. Yuu. Mamayurungulyupula martu 
kujarra nyinapayi. Yirnakamupula wanti nyinapayi. 
Jampapulanya ngapirnu yimakamu wanti, 
Mamalupulampa wajarnu, 
"Ngampurrkanyinmalparnantapula wululu. Yuu. 
Kanyilkujananyapulan ngankalku ngulyikaja yamnga. 
Kanyurra yarnngarriku martukaja nyuntu kujarrakamu 
marlajanukaja nyuntu kujarramilikaja. Parranyurra yanku 
nyinaku yinta kujarra yintangka. Kanyurra nyinamalpa 
maaja ngaangka pamangka. Nyinakujanampanyurra 
maaja kalyukarrayijaku. Nyinakujanampanyurra maaja 
turrukajaku. Nyinakujanampanyurra maaja kuwiyikajaku 
yamngaku. Yuu. Maajajanampayurra nyinaku. 

"Ngaanya kujupa wangka. Yungkunimanyurranya 
mirrka, ngalkuraku. Yuu. Yungkunimanyurranya 
wartakaja wilykiwintikaja yungkalpintiwintikaja 
nyaarnirrirnirri. Ngapiyuruya paruyuru, yuwinyjiyuru. 
Ngayulumanyurranya yungkuni wartakaja 
mirrkawintikaja. Ngapiyuruya wamurlayuru, jawirliyuru. 
Mirrkanyurrampaya nyinamalpa. Yungkunirnajanampa 
kukakaja mirrka wituka. Yukurijanampa mirrka 

nyinamalpa yarnngaku kukakajaku, turrukajakulurrju." 
Palunyangka yiltangulyu. Palunyajanujananya Mamalu 
parra nyangu yarnnga palyarnunyja. Mamanga 
pukurlarringu. Mukumukurringujanampa. Wajarnuyila, 
"Kunyjunyuminyirringulyuya!" Yuu. Rukarringu. Kujupa 
karrpu pakirringu. Yungunpakarnu. 

Warrkamujanu Mamanga yurlta nyinangu 

Julyjujanu 2:1-3 
Yuu. Mamalu ngapirnu ngarnka, parnalurrju. 
Mamalujananya ngapirnu yarnnga ngarnkangka 
nyinanyjanpa. Palulujananya ngapirnu yarnnga parnangka 
nyinanyjanpa. Ngapirnujananya junu. 
Nyaarnirrirnirringulyuya nyinapayi. Warrkamurripayi 
Mama Mangunypa karrpuparaku karrpungka. Warrkamu 
palunyamili wiyamanu Mamalunga. Jampa 
yungunpakarnu, Mamanga yurlta nyinangu. Mirta 
warrkamurringu jiingka karrpu kujupangka. Paki. Yurlta 
nyinangu. Warrkamujanu Mamanga yurlta nyinangu. 
Ngapirnu Mamalu parnakamulurrju karrpuparaku 
karrpungkalu. Ngapira yurlta nyinangu. Jiijanu Mamalu 
wajarnu wangka junu, "Ngaanya karrpu kujupa 
kujupaminyirri!" 

2 Yinta Yiitan junkunyjangka pakarnu 

Julyjujanu 2 :4-~24 

3 Yaatamukamupula Yiipi nyinapayi 
yintangka Yiitanja Julyjujanu 2:25-3:24 

Jilalulu wantingka muunpungu Julyjujanu 2:25-3:6 
Nyupararrapula nyinapayi. Nyinapayipula 
nyimparraparni. Mirtangkupula kumtarripayi. Paki. 
Mamalujananya palyamu kuwiyikaja. Kujuyila palyamu 



Julyjujanu 3 7 

yalyjirrpa. Yalyjirrminyirri jilanguminyjinga. Yanulu jila 
wantikarti. Kara japimu, "Kaji yilta? Kajinpulampa 
Mamalu wajarnu, 'Mirtanpula ngalkura mirrkakaja 
wartajanu?' " Wantilura wajarnu jilaku, "Mamalulimpaju 
wajarnu, 'Ngalkuranpula mirrka karlkijanu wartajanu. 
Kuju warta yikini ngaangka. Kutungkangulyu yikini. 
Mirtanpula ngalkura mirrka jiijanu wartajanu. Paki. 
Junkuranpula.' Yuu. Jampaliju pampulku mirrka 
wartangka jiingka, miturrikuliju." 

Jilalura wajarnu wantiku, "Ngala! Mirtan miturriku. 
Paki." Wajamura jilalu, "Jampan ngalku, kuranarrikun. 
Mamayururrikun. Yuu. Mamalunpulanya mikulu 
wajarnu, 'Mirtanpula ngalkura.' Jampan ngalku jiiny a 
mirrka, nintipukarrikun. Nintirrikuran kunyjunyuku. 
Nintirrikuran walykuku. Yuu. Mamayururrikun." 
Palunyangka wanti yanu wartakarti. Nyangu mirrka 
wartangka. Mirrka wartangka wiltiyikipayi. Jampa mirrka 
nyangu, wajarnu wantilu, "Kunyjunyu ngaanya mirrka. 

Kunyjunyumpa ngalkupinti." Palunyangka 
wurrngangkulpayi, "Jampama ngalku ngaanya mirrka, 
nintipukarrikuma." Palunyangkajananya mirrkakaja 
witarnuka kangu ngalangu. Kara kangu yungu 
kirtapartarnu. Yungura. Ngalanguyila kirtalu. 

Ngalangupula kurntarringu Julyjujanu 3 :7 
Jampapula mirrka ngalangu, kurranarringupula. 
Ny angukangkupula wajarnu, "Ny imparraparnili ny inani ! " 
Kangkupula kurntarringu. Palunyangkayilapula manu 
parrkakaja majukaja. Kapula nyimparrarnu parrkajanu. 

Mamapulampa mirrangu Julyjujanu 3:8-1 3 
Palunyangkapula Mama ngangkulpayi jakarrpa. Maaja 
Maju Mangunypa parra yankupayi yukartu yaltayaltangka 
yintawana. Palunyangkalurapula Mamangkamarra yanu 
kukurringu wartapuru. Mamara mirrangu 
yimanguminyjiku, "Wanyjawan?" Palunyangkara yirnalu 
wajarnu Mamaku, "Kulirnurnanta jakarrpa. Kama 
ngurlurringu nyimparrapami. Kukurringuyilama 
wartapuru/' Mamalura japimu yirnaku, "Nganalungku 
wajarnu, 'Nyimparrapamin nyuntu! Kumtarrikuran!'?" 
Mamalura japimu, "Ngalangun mirrka wartajanu? 
Nyampamanta wajarnu? Wajamumangku, 'Mirtan 
ngalkura.' " Wajamura Mamalu jilanya. Palunyangkara 
yimalu wajarnu Mamaku, "Nyuntulujun junu wanti 
ngayuku. Kami palunyalungulyu mirrka manu yungu. 
Ngalanguyilarna." Palunyangkara Mamalu japimu 
wantiku, "Nyaapan ngapimu?" Palunyangkara wantilu 
wajarnu, "Jilalungulyumi muunpungu. Pakirni kajamu. 
Ngalanguyilama mirrka." 

Mamalupulanya warrkirnu Julyjujanu 3 :1 4-21 
Palunyangkara Mamalu jilaku wajarnu, "Putamanun 



nyuntulu. Kamanta watalku junku. Palunyajanun parra 
wayinmal nyurungka pamawana. Parra wayinmalpan 
wulu wirlangka. Wankalpin pamawana ngalya 
ngarrimalpa. Paman ngalkumalpa. Mirtamajananya 
watalku junku pulukukaja. Paki. Mirtamajananya watalku 
junku karlki kukakaja. Paki. Nyuntunguminyjimanta 
watalku junku." 

Palunyangkara Mamalu wajarnu jilaku, "Wirla 
rarrungkupula nyinamalpa nyuntukamu wanti ngaanya. 
Mirtangkunpula nyuntu kujarrawiyaju nyinaku wirla 
rarru. Paki. Wulungkuya nyinaku wirla rami jamukaja 
nyuntumilikajakamu jamukaja wantimilikaja 
marlajanukaja. Yuu. Wirla rarrungkunyurra nyinamalpa 
wulu. Jampantaya wantimililu marlajanukajalu nyaku, 
kantulkukantaya karljarrpungku katanyuku. 
Jampajananyan nyaku nyuntulu wantimili marlajanukaja, 
pajalkujananyan tartanyuku. Yuu." Jilanyara wajarnu 
Mamalu jilaku. Palunyangkara Mamalu wajarnu wantiku, 
"Kanguran wangka jilaku nyuntulu. Palunyajanurnangku 
wajami, 'Jampan jiji kanyilku, wilyjiwilyjirrimalpan. 
Nyuriran wangkamalpa nyupaku kirtaku nyuntumiliku. 
Mirtaran parlanyarriku. Paki. Palunyangkangku yimanga 
nyupanga nyuntumilinga nyampali nyinamalpa.' " 

Palunyangkalu wangkangu yimajarangka Mama. 
Yininga yima Yaatamu. Wajamura Yaatamuku, 
"Nyuntululun kulimu wantingka nyuntumilingka. 
Nyampamangkupula wajarnu, ' Junkuranpula mirrka 
wartajanu kujujanu. Mirtanpula ngalkura.' Nyurilunpula 
ngalangu. Yuu. Nyuntulun walykurnu. Mirtajun wangka 
kangu. Paki. Palunyajanu pama walykurriku. 
Mirrkakuranpula ngurrilku pamawana karrpu kujarra 
karrpungkalu. Mirtanpula julyjuyurulu mirrka manku. 
Paki. Wankalpinpula manarrarrimalpa, jamparanpula 
mirrka ngurrilku. Yiltangulyu pama walykurriku. 

Pakalkuya wartakaja walykukaja parnawana. Pakalkuya 
mangujikaja, jilkamkajalurrju. Ngurrilkuranpula 
mirrkaku mangujiwana, jilkarnwana. Yuu. Parranpula 
ngurrilku manku mirrka wupalmarta. Jamparanpula 
ngurrilku mirrkaku ngalkuraku, palunyangkanpulanya 
warrkulypa pakalku ngalyawana. Yuu." 

Mamalura wajarnu yirnajaraku, "Ngayulurnanta 
palyarnu parnajanu. Jampan miturriku, marlakun 
parnarriku. Parnangulyun nyuntu ! " Palunyangka 
kirtangurninyjilunga yinijunu wanti "Yiipi". 
Wangkajanampa martukajaku nyarrartinkajaku. Wajarnila 
ngayurtinju "wanka nyinani". Wajalpayiya nyarrartinju 
"yiipi". Yuu. Nyamirringulampa Yiipinga yarnngaku 
marlajanuku. Nyamijanampa nyinangu martukajaku 
marlkarrikajaku julyju. Nyurilampa nyinani nyami 
ngayurtinku kuwarri. Palunyangkapulanya Mamalu 
palyarnu yungu pulpupulpu wuma jirrji. Kangkupula 
junu. 

Mamalupulanya kaatanjanu yiyarnu 

Julyjujanu 3:22-24 
Palunyangka Mamalu Mangunyju wajarnu, 
"Ngayuyururringu martu jiinya. Nintirringura 
kunyjunyuku. Nintirringura walykuku. Kujupa warta 
mirrkawinti yikini ngaangka yintangka. Jampa yimalu 
ngalku ngaajanu wartajanu, wulu nyinaku wanka. Mixta 
miturriku. Yankura witalyjaku martulu jiinya mirrka. 
Palunyajanurna marrkulku kurtingku ngaajanu yintajanu. 
Yuu." Jilanya wajarnu Mamalu. Palunyangka wajarnu 
kurtingu yima Mamalu Mangunyju. Kurtingu yinta 
kujupakarti. Wulu yanu. Mamalu wajarnu kurtingu jiinya 
martu wartakajajanu yintajanu Yiitanjanu. Yininga yinta 
Yiitanpa. Pamangkayila jawara ngalkupayi mirrka 
martulu. Mamalu palyarnu martu parnajanu. Kayilara 



martulu jawalpayi pamangka mirrkaku. Yuu. 
Mamalupulanya wajarnu kurtinguka ngurlumu 
nyupararra yintajanu. 

Palunyangkajananya Mamalu kurtingu palumilikaja 
wikarrukaja. Yanuya yintakarti Yiitankarti wikarrukaja, 
marrkulkurakujananyaya martukaja. Kakarrarajananya 
junu Mamalu yintawati wikarrukaja. Mulyawatijananya 
junu. Kayila Mamalu junu waru tilirrinyja wartakajawati 
yintawati. Warunga ngapiyuru nayipuyuru 
warlpukurruyuru. Palypalyarripayi. Warunga 
kujupakartirripayi. Jampapula marlakurrikijalu yintakarti 
nyupararra, purtupula kurrungku. PakL Mamalujananya 
junu wikarrukaja yintangka, warulurrju. Mirtapula yanku 
marlaku martu kujarra jii kujarra, ngalkurakupula mirrka 
nyarrangka. Paki. Pujupula ngalku mirrka wartajanu 
kujujanu nyarrangka, wulupula nyinaku wanka. Mirtapula 
miturriku. Palunyajanupula mirta marlaku yanku jii 
kujarra martu kujarra yintakarti Yiitankarti. Paki. 
Wirrilikartipula maa yanu. 

